NARIADENIE KOMISIE (ES) č. 409/2009
z 18. mája 2009,
ktorým sa stanovujú prepočítavacie koeficienty a kódy obchodnej úpravy Spoločenstva používané na prepočet hmotnosti spracovaných rýb na hmotnosť rýb v živom stave a ktorým sa mení a dopĺňa nariadenie Komisie (EHS) č. 2807/83
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (1), a najmä na jeho článok 5,
keďže:
(1)
Pri uplatňovaní nariadenia Komisie (EHS) č. 2807/83 z 22. septembra 1983, ktorým sa ustanovujú podrobné pravidlá pre zaznamenávanie údajov o úlovkoch rýb členských štátov (2), boli odhalené určité rozdiely, ktoré spôsobujú problémy pri uplatňovaní a presadzovaní právnych predpisov Spoločenstva a ktoré by sa mali opraviť, najmä harmonizáciou prepočítavacích koeficientov týkajúcich sa čerstvých rýb v členských štátoch EÚ.
(2)
Mali by sa stanoviť kódy obchodnej úpravy spracovaných rýb, aby sa odstránili nejednoznačnosti vo výklade zaznamenaných údajov a umožnila sa tak účinnejšia kontrola množstva úlovkov členských štátov.
(3)
Harmonizovanými prepočítavacími koeficientmi sa zabezpečí harmonizácia výpočtu využívania kvót v každom členskom štáte, účinnejšie monitorovanie povinnosti predkladať správy a štandardizovaný výpočet medze tolerancie.
(4)
Na účely správneho uplatňovania prepočítavacích koeficientov týkajúcich sa rýb by sa mali používať iba trojmiestne abecedné kódy, ktoré pre jednotlivé druhy rýb stanovila FAO. Nariadenie (EHS) č. 2807/83 by sa preto malo zodpovedajúcim spôsobom zmeniť a doplniť.
(5)
Opatrenia v tomto nariadení sú v súlade so stanoviskom Výboru pre rybné hospodárstvo a akvakultúru,
PRIJALA TOTO NARIADENIE:
Článok 1
Predmet úpravy
Týmto nariadením sa ustanovujú prepočítavacie koeficienty a kódy obchodnej úpravy Spoločenstva týkajúce sa prepočtu hmotnosti spracovaných rýb na hmotnosť rýb v živom stave na účely monitorovania úlovkov.
Článok 2
Rozsah pôsobnosti
Toto nariadenie sa uplatňuje na produkty rybolovu, ktoré sú na palube rybárskych plavidiel Spoločenstva a plavidiel tretej krajiny loviacich ryby vo vodách Európskej únie, sú z nich vyložené alebo preložené.
Článok 3
Vymedzenie pojmov
Na účely tohto nariadenia sa uplatňuje toto vymedzenie pojmov:
a)
„rybárske plavidlo Spoločenstva“ znamená rybárske plavidlo plaviace sa pod vlajkou členského štátu a registrované v Spoločenstve;
b)
„ryba“ znamená akýkoľvek morský organizmus, ktorý podlieha obmedzeniam výlovu;
c)
„obchodná úprava“ znamená podobu do akej sa ryba na palube plavidla pred vykládkou upraví podľa prílohy I;
d)
„hromadná obchodná úprava“ znamená obchodnú úpravu, ktorej dôsledkom sa získajú dve alebo viac častí z tej istej ryby;
e)
„celkový povolený výlov“ (TAC) znamená množstvo, ktoré je možné uloviť a vyložiť z každej zásoby rýb každý rok;
f)
„kvóta“ znamená podiel TAC pridelený Spoločenstvu alebo členským štátom;
g)
„stav spracovania“ znamená spôsob, akým sa ryba uchováva (čerstvá a za čerstva solená).
Článok 4
Všeobecné zásady
1. Prepočítavacie koeficienty stanovené v prílohe II a prílohe III sa uplatňujú s cieľom prepočítať hmotnosť spracovaných rýb na hmotnosť rýb v živom stave.
2. Odchylne od odseku 1, ak regionálne organizácie pre riadenie rybolovu, ktorých zmluvnou stranou alebo spolupracujúcou nezmluvnou stranou je Európske spoločenstvo, regióny alebo pobrežné oblasti, v ktorých vodách môže Európske spoločenstvo loviť na základe dohody s tretími krajinami, vymedzili regionálne prepočítavacie koeficienty, uplatňujú sa tieto koeficienty.
3. V prípade, že nie sú ustanovené žiadne prepočítavacie koeficienty Spoločenstva alebo regiónov pre dané druhy rýb a obchodné úpravy, uplatňujú sa prepočítavacie koeficienty schválené členskými štátmi, pod ktorých vlajkou sa plavidlo plaví.
Článok 5
Spôsob výpočtu
1. Hmotnosť ryby v živom stave sa vypočíta vynásobením hmotnosti spracovanej ryby prepočítavacím koeficientom uvedeným v článku 4 za každý druh ryby a obchodnú úpravu.
2. V prípade hromadných obchodných úprav sa použije zodpovedajúci prepočítavací koeficient za každú časť hromadnej obchodnej úpravy.
Článok 6
Použitie prepočítavacích koeficientov kapitánmi plavidiel
1. Kapitáni rybárskych plavidiel Spoločenstva používajú prepočítavacie koeficienty uvedené v článku 4 pri zápise do denníka podľa článku 6 nariadenia (EHS) č. 2847/93 s cieľom:
a)
odhadnúť hmotnosť rýb v živom stave z množstiev na palube rybárskeho plavidla a
b)
vypočítať hmotnosť v živom stave z vyložených množstiev.
2. Ak kapitán rybárskeho plavidla pokladá za potrebné použiť vo vyhlásení o vyložení podľa článku 8 nariadenia (EHS) č. 2847/93 alebo o prekládke podľa článku 2 nariadenia (EHS) č. 2807/83 kód obchodnej úpravy „OTH“ (iná), opíše presne, na čo sa „iná“ obchodná úprava vzťahuje.
Článok 7
Použitie prepočítavacích koeficientov orgánmi členských štátov
Orgány členských štátov používajú prepočítavacie koeficienty Spoločenstva uvedené v článku 4 pri výpočte hmotnosti v živom stave vyložených rýb na monitorovanie využívania kvót.
Článok 8
Zmeny a doplnenia nariadenia (EHS) č. 2807/83
V článku 1 nariadenia (EHS) č. 2807/83 sa ods. 4 nahrádza takto:
„4. Kódy uvedené v prílohe VI a trojmiestne abecedné kódy, ktoré stanovila FAO pre ryby, sa budú v rámci príslušných položiek denníka používať na označenie použitého rybárskeho výstroja a ulovených druhov.“
Článok 9
Nadobudnutie účinnosti a uplatňovanie
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. mája 2009